**Справка за най-важните научни и научно-практически постижения**

**на чл.-кор. проф. Васил Николов**

**и тяхното значение за развитието на науката и културата**

Сферата на научните ми интереси обхваща периода VІІ - ІІІ хилядолетие пр. Хр. - новокаменната, каменно-медната и ранната бронзова епоха в българските земи, Северозападна Мала Азия и Югоизточна Европа.

Имам богат и дълъг теренен археологически опит - около 45 години, който ми позволи да развия методиката на проучване на праисторически селища и селищни могили с оглед нарастване на възможностите за прецизно събиране на теренна информация.

Разпознах и изследвах един нов тип праисторически обекти на Балканите, а именно неолитните и халколитните ямни светилища (Любимец 2006 - 2007 г.; Капитан Андреево 2012 - 2013 г.), което е с основополагаща роля в развитието на праисторическата наука въобще.

Открих и от 2005 г. до днес задълбочено проучвам най-ранния в Европа праисторически солодобивен център Провадия-Солницата, датиращ от VІ и V хилядолетие пр. Хр., както и свързаните с неговото богатство най-ранни каменни крепости на нашия континент. На тази база развих тезата за появата на първия градски център в Европа, обоснован и чрез възникването там на най-ранното специализирано производство (на сол) и търговията на дълги разстояния с произведения продукт (солни калъпи), както и на използването на наемен труд в развитите етапи на солното производство и в строителството на крепости. Постулирах причинно-следствената връзка между солодобивния център Провадия-Солницата и появата в същия регион на „златния“ Варненски некропол през V хилядолетие пр. Хр.

Значителни научни резултати донeсоха многогодишните ми теренни изследвания на селищните могили Караново, Капитан Димитриево и Крън, на неолитните селища Слатина-София, Сапарева баня, Елешница и т.н. През 2014 - 2015 г. година особен научен успех имаше работата ми на изгореното неолитно селище Мурсалево, застроено само с двуетажни къщи - констатация, каквато се доказва за първи път в Европа. Приносът ми се изразява и чрез публикуването на установените при разкопките наблюдения и находки (за по-голямата част от проучените селища това е приключило, за някои е в ход).

Автор съм на 14 самостоятелни и колективни монографии и около 285 статии и студии в български и чужди научни издания. В тях са представени значителна част от моите научни приноси към изучаване на праисторията на днешните български земи и съседните райони, резултат както на теренна, така и на кабинетна работа, които приноси надолу на кратко ще изредя.

Произход на неолитната култура на Източните и Централните Балкани и използването на Струмския раннонеолитен път в края на VІІ и първата половина на VІ хилядолетие пр. Хр. Възникване на Циркумпонтийската зона през неолита.

Проучване на неолитната керамика (неолитните керамични съдове) от цялото VІ хилядолетие пр. Хр. в дн. български земи и съседните региони (многобройни публикации, вкл. и двете ми дисертации) и нейното използване в изследване на културно-историческите процеси на Източните и Централните Балкани.

Разностранни теренни и кабинетни проучвания на неолитната архитектура, вкл. установяване на появата и използването на една от най-ранните строителни мерни единици, както и откриването, доказването и изследването за първи път в дн. български земи на неолитните двуетажни постройки - в няколко праисторически селища (Караново, Капитан Димитриево, Провадия, Мурсалево и Слатина-София - 1999-2020 г.).

Изследване на технологията на първото специализирано производство - солодобиването през късния неолит и халколита, и връзката на резултатите от него с появата на йерархичното комплексно общество в региона на Провадийска река и Варненските езера през късния халколит.

Приноси към проучването на религиозно-митологичната система на древните земеделци, вкл. и чрез изследване на праисторическите ямни светилища, особено на базата на светилището при Капитан Андреево. Проучване и публикуване на несрещан досега вид и съответно комплекс от къснонеолитни антропоморфни съдове.

Проучване на най-ранните каменни праисторически крепости в Европа - в Провадия-Солницата (V хилядолетие пр. Хр.), както и приносът на местните строители към установяване на нови похвати във военното дело.

Подкрепям и утвърждавам тезата, че първата европейска цивилизация се заражда и развива именно на Балканите, вкл. и в дн. български земи - една от основните теми на голяма част от участията ми в над 40 международни конгреси и симпозиуми по праистория в чужбина и в страната. За интереса към научните ми изследвания свидетелстват и установените над 2700 цитата на научната ми продукция.

В музейната си дейност бих откроил два акцента. Като директор на Дирекция „Музеи и художествени галерии“ в Министерство на културата през 1991 г. допринесох за реформирането на музейната система в България. Като директор на Националния археологически институт и музей на БАН (2003 - 2007 г.) положих много усилия за подобряване на материалното състояние на Националния археологически музей, за обновяването на неговите експозиции и изобщо за промяна на визията и мястото на този реално забравен до началото на XXI век музей в културния живот на страната ни.

Участвах в научно-музейната подготовка на осем археологически изложби на Министерството на културата, успешно представени в чужбина, на някои от които съм автор или съавтор на концепцията. Отзвукът на част от тях в местните общества и медии е много силен особено що се отнася до ролята на дн. български земи във възникването на европейската цивилизация.

Вложил съм усилия и съм събрал богат опит и в организирането на национални и международни научни форуми. Организатор съм на четири национални конференции по праистория, на четири национални археологически конференции и на шест големи международни симпозиума по праистория в България.

Основен приоритет в работата ми е организацията на научно-публикационна дейност, вкл. като редактор-издател на десетки сборници и монографии (в България и в чужбина), като главен редактор на списания и годишници, като член на редколегии на издания, вкл. в чужбина.

Считам, че популяризацията на научните изследвания особено в областта на археологията и историята е важен аспект от цялостната дейност на учения и последователно през годините съм следвал този принцип, защото най-значимите резултати в науката трябва да бъдат представени на разбираем език пред широката публика.

През последните години полагам много усилия по отношение на консервацията, реставрацията и социализацията на останките от праисторическия солодобивен и градски център Провадия-Солницата, вкл. и чрез „дни на отворените врати“ и възможност за организирани посещения, чрез популяризиране на обекта в социалните интернет мрежи и в традиционните медии (телевизия, радио, вестници и списания). Акцент в комуникацията ми с публиката е разясняването на ролята на българските земи като централна зона на първата европейска цивилизация.

Постепенно създадох екип от млади хора със задълбочени научни интереси, вкл. от чужбина, за теренни и кабинетни проучвания. Ръководител съм на дипломните работи и дисертационните трудове на много дипломанти и докторанти. Съществена част от моите занимания е свързана с предаването на натрупаните през годините опит и знания на студенти и млади учени както в методологично и теоретично отношение, така и в практическо.