**Чл.-кор. проф. д.ист.н. Васил Николов - творческа биография**

Преминал е целия си досегашен професионален път на археолог-праисторик в Националния археологически институт с музей на БАН - от 1984 до днес: доктор на науките е от 1998 г., а професор става през 1999 г.; през периода 1989 - 1999 г. е ръководител на Секция за праистория, през 1999 - 2003 г. е заместник директор, а от 2003 до 2007 г. - директор на НАИМ. От 2003 до 2015 г. е председател на Научния съвет на НАИМ. През 1991 г. по съвместителство е и директор на Дирекция “Музеи и художествени галерии” в Министерство на културата. Бил е член е на Общото събрание на БАН (2001 - 2008 г., както и от 2017 до 2021 г.) и на Управителния съвет на БАН (2013 - 2021 г.). От януари 2017 до януари 2021 г. е заместник-председател на Българската академия на науките.

Роден е на 31.12.1951 г. в Бяла Слатина. Завършил е специалност История с профил Археология в Софийския университет „Св. Кл. Охридски“ през 1976 г. През 1982 г. защитава първата си докторска дисертация („кандидат на ист. науки“). През 1991 - 1993 г. е стипендиант на фондация Александър фон Хумболт в Института за пра- и ранна история и предноазиатска археология - Университет на Саарланд, Саарбрюкен, Германия, където подготвя втората си докторска дисертация („доктор на ист. науки“), защитена през 1998 г. Със стипендия от същата фондация многократно е продължавал изследванията си в немски университети. Работил е по няколко изследователски проекта, финансирани от Националния фонд “Научни изследвания” (София).

Има богат теренен археологически опит, който му позволява да развие методиката на проучването на праисторически селища и селищни могили. Освен това разпознава и изследва нов тип праисторически обекти на Балканите, а именно неолитните и халколитните ямни светилища. Открива и с екипа си проучва най-ранния в Европа праисторически солодобивен и градски център Провадия-Солницата, както и свързаните с богатството му най-ранни каменни крепости на нашия континент. Значителни научни резултати донасят многогодишните му теренни изследвания на селищните могили Караново (българо-австрийски разкопки), Капитан Димитриево и Крън, на неолитните селища Сапарева баня, Ковачево (българо-френски разкопки), Елешница и Мурсалево (съръководител). С особено значение са откритията му в раннонеолитното селище Слатина в София.

Сферата на научните му интереси обхваща новокаменната, каменно-медната и ранната бронзова епоха (VІ - ІІІ хил. пр. Хр.) в българските земи, Северозападна Мала Азия и Югоизточна Европа. Автор е на 11 самостоятелни и колективни монографии и на над 300 статии и студии в български и чужди научни издания. Броят на установените цитати на научната му продукция е над 2700, половината от които са в публикации на чужди автори. Научните му приноси са в различни аспекти на изследването на късната праистория: произход на неолитната култура на Източните и Централните Балкани, неолитната керамика, праисторическата архитектура, специализираните производства през халколита (вкл. солодобиването), комплексното общество през халколита, религиозно-митологичната система на древните земеделци, праисторическите ямни светилища, първите каменни праисторически крепости в Европа и т.н. Утвърждава тезата, че първата европейска цивилизация се заражда и развива именно на Балканите, вкл. и в дн. български земи. Резултатите от научните си изследвания представя на над 40 международни конгреси и симпозиуми по праистория в чужбина и в страната.

Музейната му дейност е дългогодишна и активна. Като директор на НАИМ полага много усилия за подобряване на физическото състояние на Националния археологически музей, както и за обновяването на неговите експозиции. Участва в концептуалната и научно-музейната подготовка на осем големи археологически изложби на Министерство на културата, успешно представени в чужбина (Германия, Австрия, Франция, Белгия, Швейцария, Италия). Има богат опит в организирането на национални и международни научни форуми. Ръководи организацията на пет национални конференции по праистория и четири национални археологически конференции, на международните симпозиуми “Неолитът в Югоизточна Европа” и “Праисторическа Тракия“, на международните хумболтови симпозиуми „Интердисциплинни изследвания на културното наследство на Балканите”, „Сол и злато. Ролята на солта в праисторията на Европа” и „Черноморското пространство от неолита до ранната желязна епоха (6000 - 600 г. пр. Хр.). Културни взаимовръзки в Циркумпонтийската зона и контакти със съседните й райони”.

Експертната му дейност е обхватна. Бил е рецензент в дузина конкурси за академично звание или на дисертации, участник в над 20 изпитни комисии и журита за присъждане на академично звание или степен. Член е на Специализирания експертен съвет за опазване на културните ценности към Министъра на културата..

Главен редактор е на научните списания “Археология” (издание на НАИМ - БАН) и “Старини - списание за балканска археология” (1999 - 2005), на поредицата “Studia praehistorica“ (2004 - 2017 г.) (издание на НАИМ - БАН), на общоакадемичното издание на БАН „Papers of BAS“ (от 2017 г.), на „Бюлетин на БАН“ (от 2017 г.). Член е на редколегията на списание „История” (издание на Министерството на образованието и науката), на списание „SCIVA“ (издание на Археологическия институт в Букурещ), на годишника „Старинар” (издание на Археологическия институт в Белград, до 2018 г.) и на поредицата „КСИА-РАН“ (издание на Археологическия институт в Москва). Редактор и съредактор е на общо 24 сборника със статии в България, 2 в Германия и 4 в Австрия (публикационната поредица “Тел Караново”).

Преподавателската му дейност е активна. Два пъти е бил гост-професор в Института за класическа археология на Залцбургския университет. Повече от 20 г. представя курсове от лекции по праистория на българските земи, Югоизточна Европа и Анатолия в няколко български университети. Научен ръководител е на дванайсет докторанти в НАИМ - БАН, СУ “Св. Кл. Охридски” и ВТУ “Св. св. Кирил и Методий”, на един специализант от чужбина, както и на голям брой студентски дипломни работи. Отделни лекции е чел в много чужди университети и институти: Амстердам, Санкт Петербург, Хайделберг, Франкфурт, Залцбург, Париж, Токио, Атина, Скопие, Хале, Вюрцбург, Саарбрюкен, Бон, Кил, Берлин, Солт Лейк Сити, Лос Анжелис, Бъркли. Той е един от най-активните популяризатори на достиженията на българската праистория през последните десетилетия.

Член е на няколко български и чужди институти и организации. Член-кореспондент е на Австрийския археологически институт - Виена, член-кореспондент е на Центъра за археология и история на културата на Черноморския регион (Хале, Германия). Почетен член е на Хумболтовия съюз в България и два мандата е бил негов председател, почетен член е на Института по археомитология - Себастопол (САЩ).

Получил е наградата за наука на Община Горна Оряховица (2001 г.). Носител е на Ордена за заслуги на Федерална република Германия (Bundesverdienstkreuz), на лента - 2008 г. През 2010 и 2013 г. е отличен от Министерство на културата като „археолог на годината“. Обявен е за почетен гражданин на Провадия - септември 2016 г.и почетен гражданин на София - септември 2017 г. Получил е почетния знак на Министерството на културата „Златен век“ - огърлие - май 2017 г.